KOMISIJOS REGLAMENTAS (EB) Nr. 1540/2005
2005 m. rugsėjo 22 d.
dėl specialių priemokų schemos už galvijieną taikymo 2004 m. Airijoje ir Jungtinėje Karalystėje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 50 straipsnio antrą įtrauką,
kadangi:
(1)
Pagal Reglamento (EB) Nr. 1254/1999 4 straipsnio 1 dalį gamintojai, savo ūkiuose laikantys galvijų patinus, turi teisę gauti specialią priemoką. Pagal to reglamento 4 straipsnio 2 dalį speciali priemoka paskirta už dvi amžiaus grupes. Už „pirmąją amžiaus grupę“, nurodytą to reglamento 4 straipsnio 2 dalies a punkte ir b punkto pirmoje įtraukoje, speciali priemoka paskirta kartą per kiekvieno buliaus, vyresnio nei devynių mėnesių, gyvenimą, arba, kalbant apie jaučius, pirmą kartą - jaučiui esant devynių mėnesių amžiaus. Už „antrąją amžiaus grupę“, nurodytą to reglamento 4 straipsnio 2 dalies b punkto antroje įtraukoje, speciali priemoka už jaučius paskirta antrą kartą, kai jie būna vyresni, nei 21 mėnesio amžiaus. Pagal to reglamento 4 straipsnio 4 dalį, kai konkrečiame regione bendras bulių, vyresnių nei devynių mėnesių, ir jaučių nuo devynių iki dvidešimties mėnesių, už kuriuos pateiktos paraiškos, ir kurie atitinka specialios priemokos suteikimo sąlygas, skaičius viršija to reglamento I priede minimą regioninę ribą, tai visų reikalavimus atitinkančių gyvulių skaičius pirmoje ir antroje amžiaus grupėje proporcingai mažinamas kiekvienam gamintojui tais konkrečiais metais.
(2)
Po Airijos ir Jungtinės Karalystės priimto sprendimo nuo 2005 m. sausio 1 d. įgyvendinti Bendrąją išmokos schemą, numatytą 2003 m. rugsėjo 29 d. Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams bei iš dalies pakeičiančiame Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (2), daug ūkininkų pareiškė norą gauti specialią priemoką už reikalavimus atitinkančius galvijų patinus prieš schemai pasibaigiant 2004 m. gruodžio 31 d. Atitinkamai gyvulių, už kuriuos 2004 kalendoriniais metais pateiktos paraiškos, skaičius žymiai padidėjo, lyginant su ankstesniais metais.
(3)
2004 kalendoriniais metais Airijoje ir Jungtinėje Karalystėje buvo pateiktas žymiai didesnis paraiškų už pirmos amžiaus grupės galvijus skaičius negu 2003 metais, ir dėl to smarkiai viršyta leistina regioninė riba. Lyginant su ankstesniais metais, taip pat užregistruota daugiau pateiktų pagalbos už gyvulius antroje amžiaus grupėje paraiškų. Tačiau šis skaičius buvo kur kas mažesnis negu paraiškų už gyvulius pirmoje amžiaus grupėje skaičius.
(4)
Pagal Reglamento (EB) Nr. 1254/1999 4 straipsnio 4 dalį dėl pernelyg viršytos regioninės ribos būtų proporcingai sumažintas visų pagalbos paraiškų skaičius. Atsižvelgiant į tai, kad schema baigėsi 2004 m. gruodžio 31 d., tikrasis tikslas proporcingai mažinti paraiškų už gyvulius antroje amžiaus grupėje skaičių nebetenka prasmės, nes dėl pateiktų paraiškų už gyvulius pirmoje amžiaus grupėje nebebus teikiamos paraiškos už gyvulius antroje amžiaus grupėje. Jeigu abiems amžiaus grupėms būtų taikomas Reglamento (EB) Nr. 1254/1999 4 straipsnio 4 dalyje nurodytas sumažinimas, dėl to neproporcingai nukentėtų gamintojai, kurie 2004 m. pateikė paraiškas už gyvulius antroje amžiaus grupėje. Taigi, specialių priemokų schemos Airijoje ir Jungtinėje Karalystėje galiojimo pabaiga 2004 m. gruodžio 31 d. rinkoje sukėlė tam tikrą praktinę problemą, kurią reikia išspręsti tam, kad tie ūkininkai išvengtų neproporcingų pasekmių. Todėl reikia imtis tinkamų priemonių, skirtų sumažinti neigiamą poveikį gamintojams.
(5)
Siekiant sušvelninti sumažinimo poveikį gyvulių antrai amžiaus grupei, atsiradusį dėl Airijoje ir Jungtinėje Karalystėje 2004 kalendoriniais metais per didelio pateiktų paraiškų už gyvulius pirmoje amžiaus grupėje skaičiaus, skiriama speciali priemoka už gyvulius antroje amžiaus grupėje turėtų atitikti 2001, 2002 ir 2003 kalendoriniais metais sumokėtų priemokų už gyvulius toje pačioje amžiaus grupėje išmokų skaičiaus vidurkį.
(6)
Pagal Reglamento (EB) Nr. 1254/1999 13 straipsnio 1 dalį gamintojai, gaunantys specialias priemokas, gali gauti ekstensifikacijos išmoką su sąlyga, kad konkrečiais kalendoriniais metais gyvulių tankumas konkrečiame ūkyje yra toks, koks nurodytas to reglamento 13 straipsnio 2 dalyje. Ekstensifikacijos išmokos turėtų būti išmokėtos už gyvulius antroje amžiaus grupėje, atitinkančius reikalavimus gauti specialią priemoką ir kurie buvo laikomi ūkiuose, atitinkančiuose to reglamento 13 straipsnio 2 dalyje nurodytą gyvulių tankumą.
(7)
Pagal Reglamento (EB) Nr. 1254/1999 22 straipsnio 2 dalies pirmą įtrauką išmokos turėjo būti sumokėtos ne vėliau kaip iki 2005 m. birželio 30 d. Tačiau atsižvelgiant į ypatingas aplinkybes, susijusias su specialių priemokų schemos galiojimo pabaiga, pirmiau paminėtos išimtinės išmokos turėtų būti sumokėtos ne vėliau kaip 2005 m. spalio 15 d.
(8)
Galvijienos vadybos komitetas nepateikė savo nuomonės per pirmininko nustatytą terminą,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1254/1999 4 straipsnio 4 dalies nuostatų, 2004 kalendoriniais metais Airijoje ir Jungtinėje Karalystėje yra nustatomas didžiausias to reglamento 4 straipsnio 2 dalies b punkto antroje įtraukoje nurodytų gyvulių, už kuriuos mokamos specialios priemokos, skaičius:
-
Airija: 849 400,
-
Jungtinė Karalystė: 938 100.
2. Ekstensifikacijos išmokos gali būti išmokėtos už Reglamento (EB) Nr. 1254/1999 4 straipsnio 2 dalies b punkto antroje įtraukoje nurodytus gyvulius, atitinkančius reikalavimus gauti specialią priemoką ir kurie laikomi ūkiuose, atitinkančiuose to reglamento 13 straipsnio 2 dalyje nurodytą gyvulių tankumą.
3. Nukrypstant nuo Reglamento (EB) Nr. 1254/1999 22 straipsnio 2 dalies pirmos įtraukos nuostatų, 1 ir 2 dalyje nurodytos išmokos sumokamos ne vėliau kaip 2005 m. spalio 15 d.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 22 d.